FI Euroopan unionin virallinen lehti C 229/119

Euroopan talous- ja sosiaalikomitean lausunto aiheista ”Ehdotus Euroopan parlamentin ja neuvoston asetukseksi lemmikkieläinten ei-kaupallisista kuljetuksista”

COM(2012) 89 final – 2012/0039 COD

ja ”Ehdotus Euroopan parlamentin ja neuvoston direktiiviksi neuvoston direktiivin 92/65/ETY muuttamisesta koirien, kissojen ja frettien kauppaan ja tuontiin unioniin sovellettavien eläinten terveyttä koskevien vaatimusten osalta”

COM(2012) 90 final – 2012/0040 COD

2012/C 229/23

Esittelijä: Nikolaos LIOLIOS

Neuvosto päätti 16. maaliskuuta 2012 ja Euroopan parlamentti 13. maaliskuuta 2012 Euroopan unionin toiminnasta tehdyn sopimuksen 43 artiklan 2 kohdan, 168 artiklan 4 kohdan sekä 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus lemmikkieläinten ei-kaupallisista kuljetuksista

COM(2012) 89 final – 2012/0039 COD

ja

Ehdotus – Euroopan parlamentin ja neuvoston direktiivi neuvoston direktiivin 92/65/ETY muuttamisesta koirien, kissojen ja frettien kauppaan ja tuontiin unioniin sovellettavien eläinten terveyttä koskevien vaatimusten osalta

COM(2012) 90 final – 2012/0040 COD.

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 11. toukokuuta 2012.

Euroopan talous- ja sosiaalikomitea hyväksyi 23.–24. toukokuuta 2012 pitämässään 481. täysistunnossa (toukokuun 23. päivän kokouksessa) seuraavan lausunnon. Äänestyksessä annettiin ääniä 155 puolesta ja 2 vastaan 9:n pidättyessä äänestämästä.

1. Päätelmät

ETSK myöntää olevan tarpeen kumota ja korvata lemmikkieläinten ei-kaupallisista kuljetuksista annettu asetus (EY) N:o 998/2003 seuraavassa mainituista syistä.

1.1 Kansanterveyden suojelu on ensisijaisen tärkeä tavoite ja säännösten asettaminen lemmikkieläinten ei-kaupallisten kuljetusten kaltaiselle toiminnalle auttaa tämän tavoitteen toteuttamista. Euroopan komission ehdotuksessa, joka koskee asetuksen (EY) N:o 998/2003 kumoamista ja korvaamista, säädetään eläinten terveyttä koskevista vaatimuksista sekä säännöistä, jotka koskevat tunnistusmerkintöjä sekä tällaisten kuljetusten aikana tehtäviä tarkastuksia ja kuljetuksen aikana toteutettavia suojatoimenpiteitä. Samalla asetus (EY) N:o 998/2003 saatetaan Euroopan unionin toiminnasta tehdyn sopimuksen 290 ja 291 artiklan mukaiseksi poikkeusten mahdollistamiseksi siirtämällä komissiolle toimivalta antaa delegoituja säädöksiä, joilla poistetaan mahdolliset esteet näiltä kuljetuksilta.

1.2 Asetuksen (EY) N:o 998/2003 kumoaminen ja korvaaminen on tarpeen, sillä asetuksessa vahvistettuihin eläinten terveyttä koskeviin vaatimuksiin on tehtävä muutoksia, ja myös siksi, että lemmikkieläinten muita kuin kaupallisia kuljetuksia koskevan asetuksen on oltava riittävän selkeä ja ymmärrettävä tavallisen kansalaisen kannalta.

1.3 Tärkeä peruste on myös asetuksen 4 artiklan 1 kohdassa säädetyn, lemmikkieläinten tunnistusmerkintää koskevan kahdeksanvuotisen siirtymäkauden päättyminen. On tärkeää, että tavallisille kansalaisille on selvää, mitä järjestelmää vastedes sovelletaan. Myös tämä on yksi lisäperuste asetuksen (EY) N:o 998/2003 kumoamiselle.

1.4 ETSK katsoo, että ehdotuksessaan asetuksen (EY) N:o 998/2003 kumoamiseksi ja korvaamiseksi komissio määrittelee kattavasti puitteet lemmikkieläinten ei-kaupallisille kuljetuksille. Lemmikkieläimiä kuljettavien ihmisten liikkuminen tapahtuu selkeämmin ehdoin, joiden noudattamisella varmistetaan kansanterveyden suojelu.

1.5 Johdonmukaisuus edellyttää ETSK:n mielestä sitä, että neuvoston direktiivi 92/65/ETY muutetaan korvaamalla viittaukset asetukseen (EY) N:o 998/2003 viittauksilla ehdotettuun säädökseen.

2. Taustaa

2.1 Asetuksessa (EY) N:o 998/2003 asetettiin määräaika, jolloin lemmikkikoiran, -kissan tai fretin tunnistusmerkintäjärjestelmää koskeva siirtymäkausi päättyy. Komission ehdotus asetuksen (EY) N:o 998/2003 kumoamiseksi ja korvaamiseksi johtuu siirtymäkauden päättymisestä sekä tarpeesta saattaa asetus täysin Euroopan unionin toiminnasta tehdyn sopimuksen mukaiseksi. Lisäperusteita ovat terveystietoja koskevat muutokset sekä muita kuin kaupallisia kuljetuksia koskevat uudet vaatimukset, jotka liittyvät tarpeeseen helpottaa lemmikkieläinten kanssa liikkuvien kansalaisten liikkumista, sekä pyrkimys lainsäädäntöön, joka on kansalaisten kannalta riittävän selkeää ja ymmärrettävää.

2.2 Komissio on myös ehdottanut, että neuvoston direktiiviä 92/65/ETY muutetaan korvaamalla viittaukset asetukseen (EY) N:o 998/2003 viittauksilla ehdotettuun säädökseen.

3. Yleistä

3.1 Sairaudet, jotka voivat siirtyä lemmikkieläimistä ihmisiin, edellyttävät tarkastuksia ja eläinten kuljettamista koskevien vaatimusten asettamista, jotta kansanterveyttä voidaan suojella. Raivotautitilanteen parantuminen unionissa on muuttanut lemmikkieläinten ei-kaupallisia kuljetuksia koskevaa järjestelmää. Ehdotettu asetus selkeyttää järjestelmää ja noudatettavia menettelyitä.

3.2 Raivotautia vastaan rokottaminen on merkittävästi muuttanut raivotaudin epidemiologiaa. Lemmikkieläinten immunisointia koskevat tieteelliset kannat huomioon ottaen asetuksessa säädetään lemmikkieläinten kuljetuksia koskevista suojatoimenpiteistä, mukaan luettuina poikkeukset lemmikkieläinten kuljetusten helpottamiseksi, asettamalla ensin ehdot poikkeusten soveltamiselle ja määrittämällä sitten suojatoimenpiteet, jotka on toteutettava.

3.3 Laadittuihin eläinluetteloihin sisältyvät kaikki eläimet, joita voidaan kuljettaa, lukuun ottamatta niitä eläimiä, joiden kuljetukset kuuluvat EU-direktiivien säännösten piiriin. Kansallisissa säädöksissä on mahdollistettava se, että lemmikkieläimiksi luokiteltujen eläinten kuljettaminen on helpompaa verrattuna sellaisiin eläimiin, joita kuljetetaan kaupallisissa tarkoituksissa.

3.4 Raivotaudin lisäksi on muitakin sairauksia, jotka uhkaavat kansanterveyttä. Tunnistusasiakirjojen esittämistä koskeva vaatimus rajoittaa tautien leviämisen riskiä, sillä menettely tuo asiantuntijat kosketuksiin eläinten kanssa. Tämä mahdollistaa eläinten terveydentilan varmistamisen, ja näin saadaan todiste siitä, että niiden kuljettaminen EU:ssa tai EU:n alueelle on turvallista.

3.5 On tärkeää, että mikrosirun asettamisesta tehdään ainoa koirien, kissojen ja frettien tunnistusmenetelmä ja että tatuoinnin käytöstä tunnistusmerkkinä luovutaan. Tatuointi sallittaisiin näin tunnistusmerkkinä ainoastaan niille eläimille, jotka on jo merkitty tällä tavoin.

3.6 Merkityt eläimet on helpompi tarkistaa sen varmistamiseksi, että tautien ennaltaehkäisyä koskevia toimenpiteitä on noudatettu. Nämä toimenpiteet on laadittu jäsenvaltioissa toissijaisuus- ja suhteellisuusperiaatteiden mukaisesti, tai, mikäli siihen on erityisiä syitä osassa niistä, validoituihin tieteellisiin tietoihin perustuen. Näin luodaan yhteinen toimintalinja kansanterveyteen kohdistuvien vaarojen torjumiseksi.

4. Erityistä

4.1 Vaikka lemmikkieläinten parissa toimivien henkilöiden tieteellisen koulutuksen taso tällä hetkellä on riittävän korkea ja saatavilla on palveluita, jotka voivat suojella lemmikkien terveyttä ja siten myös kansanterveyttä, on pysyttävä jatkuvasti valppaana tautien leviämisen ehkäisemiseksi. Määrittämällä ehdot lemmikkieläinten ei-kaupallisille kuljetuksille asetus varmistaa suojelun erilaisten tautien riskiltä.

4.2 Asetuksessa annetaan kuitenkin mahdollisuus poikkeusten käyttöönottoon kuljetusten helpottamiseksi ja ehdotetaan asetuksen (EY) N:o 998/2003 muuttamista erityisesti delegoitujen säädösten ja täytäntöönpanosäädösten antamista koskevan toimivallan suhteen. ETSK kannattaa perusteettomien esteiden poistamista lemmikkieläinten kuljetuksilta, edellyttäen kuitenkin, että validoitu tieteellinen tieto otetaan huomioon ja että komissio kuulee asianmukaisesti asiantuntijoita ennen poikkeusten myöntämistä, jotta otetaan huomioon erityisolosuhteet, jotka koskevat lemmikkieläinten ei-kaupallisia kuljetuksia ja terveysvaatimuksia, säännöksiä sekä mukana kuljetettavien asiakirjojen muotoa.

4.3 On kuitenkin tutkittava, onko voimassaololle asetettuja määräaikoja noudatettu. Ehdotuksessa kuvaillaan, kuinka delegoidut säädökset voidaan kumota Euroopan parlamentin ja neuvoston ilmoitettua vastustavansa niitä kahden kuukauden kuluessa, tai, mikäli kyseessä on pidennys, toisten kahden kuukauden kuluessa. Koska kansanterveyteen liittyvät kysymykset ovat erittäin tärkeitä, vallan delegoinnin kesto on kuitenkin määriteltävä selvästi, kuten Euroopan unionin toiminnasta tehdyssä sopimuksessa määrätään, jotta komission valvonta olisi tehokkaampaa ja kumoamisoikeus toimii turvallisuuden lisätakuuna.

4.4 Laadittaessa luetteloa kolmansista maista tai alueista, joihin poikkeuksia voidaan soveltaa, koska niissä sovelletaan vastaavia sääntöjä kuin jäsenvaltioissa, komission on perustettava valintansa kyseisten maiden terveysviranomaisten antamiin takeisiin. Vaikka lemmikkieläinten kuljettamisen pitää perustellusti olla helppoa ja esteetöntä ja tapahtua ilman monimutkaisia menettelyitä, kansanterveyden suojelun on oltava tärkeintä.

4.5 Jos menettelyt, joilla kolmansille maille tai osalle niistä myönnetään oikeus poikkeukseen normaalisäännöistä – sen jälkeen, kun ne antavat tarvittavat takeet –, osoittautuvat hallinnollisesti monimutkaisiksi, aikaa vieviksi tai kalliiksi, on suotavaa pitäytyä annetuissa suuntaviivoissa ja välttää poikkeusten käyttöä, sillä tämä ei ole tasapainossa sen vaaran kanssa, joka syntyy eläimen kuljettamisesta.

4.6 Samalla tavoin rokottamattomien eläinten kuljettamiseen EU:n jäsenvaltiosta toiseen sisältyy riskejä. Asetuksessa säädetään tätä koskevista menettelyistä, ja ETSK pitää tärkeänä, että niitä noudatetaan, jotta vältetään tautien leviämisen vaara. Käyttäessään toimivaltaansa antaa delegoituja säädöksiä asetuksen säännösten mukaisesti komission on pidettävä mielessä, että hallinnollisen taakan ja saavutettujen vaikutusten on oltava suhteessa riskiin, joka eläimen kuljettamisesta syntyy.

4.7 Tunnistusasiakirjojen myöntäminen on lemmikkieläinten ei-kaupallisissa kuljetuksissa ratkaisevan tärkeä tekijä. Mikrosirun asettamiseen perustuvan eläinten tunnistusmerkintäjärjestelmän käyttöönotto on myös tärkeää vahvistettaessa eläinten rekisteröinti- ja valvontajärjestelmää.

4.8 Mikrosirun asettajan on oltava eläinlääkäri, jotta toimenpiteen suorittajan tieteellisen koulutuksen ansiosta eläimillä mahdollisesti olevat sairaudet havaitaan ja tunnistetaan ja tunnistusasiakirja täytetään asianmukaisesti. Tunnistusasiakirjaan täytettävät tiedot ovat luonteeltaan sellaisia, että ne edellyttävät toimivaltaisen viranomaisen tätä tarkoitusta varten hyväksymän eläinlääkärin tieteellistä tietämystä.

4.9 Kun jäsenvaltiot panevat johdonmukaisesti täytäntöön merkintä- ja rekisteröintijärjestelmän, pystytään pitämään ajan tasalla tietokannat, joista saadaan tärkeää tietoa kunkin maan epidemiologisesta tilanteesta, rokotusohjelmien edistymisestä sekä eläinten lukumäärästä ja jakautumisesta sekä niiden liikkumisesta.

4.10 Ratkaisevan tärkeitä ovat asiakirjojen ja tunnistusmerkintöjen tarkastukset sekä eläinten fyysiset tarkastukset lemmikkieläimille, joita kuljetetaan muussa kuin kaupallisessa tarkoituksessa jäsenvaltiosta toiseen tai kolmannesta maasta tai alueelta jäsenvaltioon. Valvonnan on oltava jatkuvaa ja sen on tapahduttava sellaisen henkilöstön toimesta, jolla on asianmukainen tieto menettelystä ja sen merkityksestä.

4.11 Mikäli terveysvaatimuksia koskevia menettelyitä ja lemmikkieläinten kuljetuksia koskevia säännöksiä ei noudateta, on – asetuksessa säädettyjen menettelyiden lisäksi – huolehdittava siitä, että lähettävän alueen terveysviranomaisille tiedotetaan asiasta, jotta voidaan tutkia mahdollisuus, ettei asetusta ole noudatettu muissakaan seikoissa.

4.12 Voidaan myös tehdä päätös eläimen lopettamisesta, mikäli sen palauttamisen tai eristämisen katsotaan olevan mahdotonta. Asiantuntijat voivat suosittaa tällaisen päätöksen tekemistä, jos he perustellusti katsovat, että eläimen palauttaminen tai eristäminen on paitsi vaikeaa, myös sisältää lisäriskejä.